Abǒg á ngálod fɔ́ɔ́ kɔ́m á mvús átə́lé ézímbí ámvóé yā Kiryath Yéarim, bisəb məwóm mə́bɛ̄, və ayɔŋ Ísraɛ̂l ásə̄ á yóno Ǹtondôbə á mís. 3Ńdɔ Samuɛ̂l ǎ zu dzó ai ayɔŋ Ísraɛ̂l ásə̄ nâ: “Ngə́ myāvəŋan ábə Ǹtondôbə ai ǹnə́m wáán ósə, vǎgán zəzə̌ bəzambá ábə̄ mínā ai bastarté, bánán ǹnə́m wáán ábə Ǹtondôbə, mǐ syě fə və nyé étām; abǒg te ǎ yī mína kode á mɔ́ Bəfilísta.” 4Ńdɔ fɔ́ɔ́ bɔ́n bə́ Ísraɛ̂l bə́ ngáman vǎ bəbaal ai bastarté, bə́ ngasyé fɔ̄ɔ̄ və Ǹtondôbə etám. 5Samuɛ̂l nyé nâ: “Kógán bɔ́n bə́ Ísraɛ̂l bə́sə̄ á Mitspa, mayi kogolan ai Ǹtondôbə ású dáán.” 6Ńdɔ̄ bə́sə̄ bə́ ngáman kóan á Mitspa, bə́ kə́ fɔ́ɔ́ lɛ́ mə̄ndím, bə́ ngasoe mɔ́ Ńtondôbə ósū, bə́ ngáki bidí amǒs tē, bɔ́ nâ: “Bǐ ngásə́m á mís mə́ Ńtondôbə.” Ńdɔ Samuɛ̂l a ngávə́ŋan Ísraɛ̂l ǹtsíg ǹtól á Mitspa. 7Á wóg Bəfilísta bə́ ngáwóg naa bɔ́n bə́ Ísraɛ̂l bə́ mān kóan á Mitspa, miǹkúkúmá Bəfilísta mí bɛ́də́ fɔ̄ɔ̄, ákə̄ lúman ai Ísraɛ̂l. Á wóg bɔ́n bə́ Ísraɛ̂l bə́ ngáwóg nālá, bə́ ngambáda fɔ́ɔ́ Bəfilísta. 8Bɔ́ ai Samuɛ̂l nâ: “Tə wavɔd kǎd kogolan ai Ǹtondôbə, Zambá wāān naa á kōdē bíā á mɔ́ Bəfilísta.” 9Ńdɔ Samuɛ̂l a ngánɔŋ mǎn étɔŋ ńtómbá á ngə̄lə́ á nyāŋa, a və́ nye Ǹtondôbə á mə̄túnuŋa bádígi, ǎ ngakogolan ai Ǹtondôbə ású Ísraɛ̂l. Ńdɔ Ǹtondôbə a ngáwóg nyē. 10Samuɛ̂l a ngə́lə́ vâ Ǹtondôbə mə́túnuŋa bádígī nálā, Bəfilísta bə́ tádí fɔ̄ɔ̄ mə̄lúman ai Ísraɛ̂l. Amǒs tē bēn ńdɔ Ǹtondôbə a ngátólan Bəfilísta mvám miǹdum á yób a fudí bɔ wɔ̌ŋ á nyɔ́l, ńdɔ̄ Ísraɛ̂l a ngáyíd bɔ̄. 11Bəyóm fám yā Ísraɛ̂l bə́ ngátíē á Mitspa, bə́ kə́ bâtoŋ Bəfilísta, ńdɔ̄ bə́ ngáwé bɔ̄, a kələ kwí á Beth Kar. 12Ńdɔ Samuɛ̂l a ngánɔŋ akɔ́g, a tə́lé dɔ̄ á zāŋ Mitspa ai Asoŋó; a yolé dɔ̄ dzwé nâ: Evɛn Ezer, nálā wâtian nâ; Ngɔg Eka, amú ā dzô nâ: “Ǹtondôbə ǎ kā bíā a zaa kwí é vóm ví.”